‘Staak haatspraak teen buitelandse trokdrywers’ | Netwerk24
Deur Warda Meyer 08 Julie 2020 11:42
Ebrahim Rasool, direkteur van OneAfrica.org, het teen plaaslike vragmotorbestuurderverenigings uitgevaar wat Dinsdag met ’n nasionale protesaksie begin het en landwyd ontwrigtings veroorsaak het uit protes teen die indiensneming van buitelandse bestuurders.
OneAfrica.org sê hulle het met groot kommer en ontsteltenis verneem van die haatspraak wat daarop gemik is om konflik tussen Suid-Afrikaners en hul Afrika-bure aan te blaas.
Rasool, voormalige ambassadeur in die VSA, sê hulle het ook kennis geneem van #MzansiPatrioticForces se inskrywing op sosiale media waarin vreemdelingehaat aangeblaas word en waar daar met geweld gedreig word.
Die oproep wat geweld aanmoedig. Foto: Twitter
Hulle veroordeel ook die oproep van die All Truck Drivers Foundation wat vra dat buitelandse vragmotorbestuurders se vragmotors en sleutels geroof word.
Rasool doen ’n beroep op wetstoepassingsagentskappe om die vragmotorbestuurders van buitelandse ondernemings te beskerm.
“OneAfrica.org is hartseer dat ons weer eens die getuies is van haatspraak en geweld teen vragmotorbestuurders van Afrika. Dit is onaanvaarbaar. Afrika is die toekoms wat Suid-Afrika kan help om te herstel van sy ekonomiese krisis sowel as die vele maatskaplike krisisse.”
Rasool sê vir die land om te herstel van Covid-19, die verskeie afskalings en resessie wat daaraan gekoppel is, het Suid-Afrika geen ander keuse as om hom tot Afrika te wend nie.
“Nou is nie die tyd vir ’n minderheid wat verkeerdelik dink dat vreemdelingehaat hul eie lot sal verbeter nie. Met pres. Cyril Ramaphosa as hoof van die Afrika-unie moet ons nou eerder aan die voorpunt wees om eenheid en samehorigheid onder alle Afrika-lande te bewerkstellig,” sê Rasool.
“Vat diegene wat haat verkondig vas. Stel voorkomende maatreëls in werking om geweld stop te sit. Behandel Afrika-burgers met waardigheid, ook te midde van die Covid-19-pandemie.”
Meer oor: Ebrahim Rasool | Kaapstad | Misdaad | Vandalisme | Protesaksie | Vragmotors | Betoging
N1 buite Kaapstad gesluit nadat vragmotors brand
Vragmotors versper paaie; drywer vertel